ai4bharat/Pralekha huggingface dataset:
குடியரசுத் துணைத் தலைவர் செயலகம்
நிர்வாகப்பணியின் பயன்கள் ஏழை மக்களுக்கு நேரடியாக சென்று சேர்வதை உறுதி செய்வது குடிமைப் பணியாளர்களின் பொறுப்பு – குடியரசு துணைத் தலைவர்
நிர்வாகப்பணியின் பயன்கள் ஏழை மற்றும் அடித்தட்டு மக்களுக்கு நேரடியாக சென்று சேர்வதை உறுதி செய்வது குடிமைப் பணியாளர்களின் பொறுப்பு என்று குடியரசு துணைத் தலைவர் திரு. எம். வெங்கையா நாயுடு கூறியுள்ளார். சிறந்த முறையில் பயனாளிகளுக்கான திட்டங்களை அமல்படுத்துவதை குடிமைப் பணியாளர்கள் உறுதி செய்ய வேண்டும் என்றும் அவர் வலியுறுத்தினார். புதுதில்லியில் உள்ள இந்திய பொது நிர்வாகக் கல்வி நிலையத்தின் 68-வது ஆண்டு தினத்தில் டாக்டர் ராஜேந்திர பிரசாத் சர்வதேச நினைவு முதலாவது சொற்பொழிவு நிகழ்ச்சியில் உரையாற்றிய அவர், குடிமக்களை சார்ந்த நிர்வாகம் சிறந்த பொதுச் சேவையை அளிக்க முடியும் என்று தெரிவித்தார். பொது நிர்வாகம் வெளிப்படைத் தன்மை, நேர்மை ஆகியவற்றை உள்ளடக்கியதாக இருப்பதன் அவசியம் குறித்தும், அது குடிமக்களின் விருப்பங்களை நிறைவேற்றும் வகையிலும் இருக்க வேண்டும் என்றும் அவர் கூறினார். இந்தியாவின் முதல் குடியரசுத் தலைவரான பாரத ரத்னா டாக்டர் ராஜேந்திர பிரசாத், செழுமையான, ஒற்றுமையான, வளமான இந்தியாவைக் காணும் வகையில் தமது வாழ்க்கையை அர்ப்பணித்தார் என்றும் தெரிவித்தார். மாணவப் பருவத்தில் இருந்தே அவர் ஆற்றிய சேவையின் மூலம் வளர்ச்சிப் பெற்று இந்தியாவின் முதல் குடியரசுத் தலைவராக உயர்ந்தார் என்று கூறினார். வலிமையான இந்தியாவை கட்டமைப்பதில் குடிமைப் பணியாளர்களுக்கான முக்கியப் பங்கு குறித்து பாபு ராஜேந்திர பிரசாத் அறிந்திருந்தார் என்று கூறினார். உபகாரம், உண்மை, சேவை, எளிமை ஆகிய பண்புகளை கொண்ட ஒரு தொலைநோக்கு தலைவராக ராஜேந்திர பிரசாத் விளங்கினார் என்று அவர் தெரிவித்தார்.
கடந்த 70 வருடங்களாக நம் நாட்டில் உள்ள குடிமைப் பணியாளர்கள் டாக்டர் ராஜேந்திர பிரசாத்தின் தொலைநோக்கு சிந்தனையை நிறைவேற்றும் வகையில் செயலாற்றி வருவதாக தெரிவித்தார்.
இந்நடவடிக்கைகளில் இந்திய பொது நிர்வாக கல்வி நிலையம் பெரும் பங்காற்றியுள்ளதாக அவர் தெரிவித்தார். இக்கல்வி நிறுவனத்தைச் சேர்ந்தவர்கள் எதிர்காலத்தில் சிறந்த வெற்றியை அடைவதற்கு தாம் வாழ்த்துவதாக குடியரசு துணைத் தலைவர் குறிப்பிட்டார்.
இந்நிகழ்ச்சியில் மத்திய அறிவியல் மற்றும் தொழில்நுட்பத்துறை இணையமைச்சர் டாக்டர் ஜிதேந்திர சிங் உள்ளிட்டோர் கலந்து கொண்டார்.
PIB Headquarters
மாணவர்களுக்கான கடிதம் எழுதுதல் மற்றும் அஞ்சல் தலை சேகரிப்பு பயிற்சி கோடை முகாம்
அண்ணா சாலையில் உள்ள அஞ்சல் தலை கண்காட்சி அலுவலகம் பள்ளி மாணவர்களுக்கான கடிதம் எழுதுதல் மற்றும் அஞ்சல்தலை சேகரிப்பு ஆற்றலை மேம்படுத்தும் விதமாக கோடைக்கால முகாமிற்கு ஏற்பாடு செய்துள்ளது. மாணவர்களின் கடிதம் எழுதும் திறனை மேம்படுத்தவும் அஞ்சல்தலை சேகரிப்பின் பெருமைகளை அவர்களுக்கு போதிப்பதன் மூலம் மாணவர்களை அஞ்சல்தலை சேகரிப்போர் / தொழில்முறை அல்லாத அஞ்சல்தலை சேகரிப்பவராக மாணவர்களை உருவாக்க இது உதவும். இந்த கோடை முகாம் குறிப்பாக 6 ஆம் வகுப்பு 9 ஆம் வகுப்பு வரையிலான பள்ளி மாணவர்கள் நலன் பெறும் வகையில் நடத்தப்பட உள்ளது. மேல்வகுப்பு மாணவர்களும் இதில் கலந்துக் கொள்ளலாம்.
இந்த முகாம் காலை 9.30 மணி முதல் மதியம் 12.30 மணி வரை மூன்று அரைநாட்களாக நடைபெறும். ஒவ்வொரு வாரமும், புதன்கிழமை முதல் வெள்ளிக்கிழமை வரை தொகுதிகளாக முகாம் நடத்தப்படும். முதல் தொகுதி 2018 ஏப்ரல் 25- ஆம் தேதி முதல் 27 ஆம் தேதி வரை நடைபெறும். அதன் பின்னர் மே 2 ஆம் தேதி முதல் 4 ஆம் தேதி வரையிலும், 9 ஆம் தேதி முதல் 11 ஆம் தேதி வரையிலும், 16 ஆம் தேதி முதல் 18 ஆம் தேதி வரையிலும், 23 ஆம் தேதி முதல் 25 ஆம் தேதி வரையிலும் பல தொகுதிகளாக முகாம் நடத்தப்படும். சென்னை அண்ணா சாலையில் உள்ள தலைமை அஞ்சலக வளாகத்தில் இந்த கோடை முகாம் நடைபெறும். பெற்றோர்கள் தங்கள் குழந்தைகளை முகாமிற்கு தங்கள் சொந்தப் பொறுப்பில் அழைத்து வந்து முகாம் முடிந்ததும் அழைத்துச் செல்ல வேண்டும். முகாமின் முதல் நாளில் குழந்தைகளுக்கு அஞ்சல்தலை சேகரிப்பு முறை குறித்த தகவல்கள், பயிற்சி, அஞ்சல்தலைகள் சேகரித்து ஒட்டி வைக்கும் புத்தகங்களை தயாரிப்பது, அவற்றை காட்சிப்படுத்துவது போன்றவை கற்பிக்கப்படும். மாணவர்கள் தயாரித்த சிறந்த அஞ்சல்தலை புத்தகங்கள் தேர்வு செய்யப்பட்டு அவை ஒரு மாத காலத்திற்கு அண்ணாசாலை தலைமை அஞ்சலகத்தில் கண்காட்சியில் வைக்கப்படும்.
முகாமின் இரண்டாவது நாளில் மாணவர்களிடையே கடிதம் எழுதும் திறனை ஊக்குவிக்க தேவையான விவரங்கள் தெரிவிக்கப்படும். பெரும் தலைவர்கள், முக்கிய பிரமுகர்கள் எழுதிய கடிதங்கள் குறித்து விவாதிக்கப்படும். மாணவர்கள் தங்களது தாத்தா-பாட்டி அல்லது நண்பர்களுக்கு சொந்தமாக கடிதம் எழுதி அதை அண்ணாசாலை தலைமை அஞ்சலகத்தின் மூலமாக அனுப்ப வேண்டும்.
மூன்றாவது நாளில் அஞ்சலகத்தில் ஒரு கடிதம் எங்கெங்கெல்லாம் பயணப்படுகிறது என்பதையும், அஞ்சல் பெட்டிகளில் இருந்து கடிதங்களை எடுப்பது, அவற்றை உரியவர்களுக்கு வினியோகிப்பது ஆகியவை பற்றி விரிவாக விளக்கப்படும். பணவிடை மூலம் பணம் அனுப்புவது மற்றும் அவற்றை உரியவர்களிடம் கொண்டு சேர்ப்பது உள்ளிட்ட அஞ்சலகத்தின் பல்வேறு செயல்பாடுகள் குறித்தும் மாணவர்கள் அறிந்து கொள்ளலாம்.
இந்த முகாமில் சேரும் ஆர்வமுடைய குழந்தைகளின் பெற்றோர் அல்லது பள்ளிகளின் ஆசிரியர்கள், தலைமையாசிரியர்கள் சென்னை அண்ணாசாலை தலைமை அஞ்சலக அஞ்சல்தலை சேகரிப்பு பிரிவைத் தொடர்பு கொண்டு பதிவு செய்துக் கொள்ளுமாறு கேட்டுக் கொள்ளப்படுகின்றனர். விண்ணப்பப் படிவங்கள் www.chennaipost.gov.in என்ற இணையதளத்தில் கிடைக்கும். நிரப்பப்பட்ட விண்ணப்பங்களை “தலைமை அஞ்சல் அலுவலர்  அண்ணாசாலை தலைமை அஞ்சலகம், சென்னை-600 002” என்ற முகவரிக்கோ அல்லது மின்னஞ்சல் மூலம் philatelypromotion[at]gmail[dot]com என்ற முகவரிக்கோ அனுப்பலாம். ஒவ்வொரு மாணவருக்கும் அஞ்சல்தலை சேகரிப்பு டெபாசிட்கணக்கு மற்றும் பொருட்கள் வழங்குவதற்காக தலா ரூ.150 வசூலிக்கப்படும். முகாமின் முதல் நாளில் இந்தப் பணத்தை அஞ்சல்தலை சேகரிப்பு பிரிவில் செலுத்த வேண்டும்.
மேலும் கூடுதல் விவரங்களுக்கு 044-2854 3199, 98847 77096, 98405 95839 ஆகிய எண்களில் தொடர்பு கொள்ளவும்.
(Visitor Counter : 782
சிறப்பு சேவைகள் மற்றும் கட்டுரைகள்
தமிழ்நாடு மத்திய பல்கலைக்கழகத்தின் துணை வேந்தர் பொறுப்பேற்றார்
திருவாரூரில் உள்ள தமிழ்நாடு மத்திய பல்கலைக்கழகத்தின் துணை வேந்தராக பேராசிரியர் எம் கிருஷ்ணன் வெள்ளிக்கிழமை  காலை 10 மணிக்கு பொறுப்பேற்றார்.
தேசிய மதிப்பீட்டு மற்றும் அங்கீகார குழுவின்  மதிப்பெண்கள் மற்றும் தரவரிசையில் முன்னணி இடம் பிடித்து, உயர்சிறப்பு மையமாக பல்கலைக்கழகத்தை மாற்றுவதே தமது முன்னுரிமை என்று பொறுப்பேற்றுக் கொண்ட பின்னர் பேராசிரியர்களிடம் உரையாடிய பேராசிரியர் கிருஷ்ணன் கூறினார்.
அனைத்து பங்குதாரர்களின் ஒத்துழைப்பு மற்றும் ஆதரவுடன் தமிழ்நாடு மத்திய பல்கலைக்கழகத்தின் கற்பித்தல் மற்றும் ஆராய்ச்சி உள்கட்டமைப்பை தமது பணிக்காலத்திற்குள் புதிய உயரங்களுக்கு இட்டுச் செல்வதற்கான முயற்சிகளை தாம் மேற்கொள்ள உள்ளதாகவும் அவர் கூறினார்.
தமிழ்நாடு மத்திய பல்கலைக்கழகம், திருவாரூர், பிஆர்சி தலைவர் திரு பி எஸ் வேல்முருகன் வெளியிட்டுள்ள செய்திக் குறிப்பில் மேற்கண்ட தகவல்கள் தெரிவிக்கப்பட்டுள்ளன.
இளைஞர் நலன் மற்றும் விளையாட்டு அமைச்சகம்
புதுதில்லியில் இன்று ஏற்பாடு செய்யப்பட்டிருந்த இல்லம் தோறும் தேசியக் கொடி ஏற்றும் இயக்கத்திற்கான இருசக்கர வாகன பேரணியி்ல் மத்திய இளைஞர் நலன் மற்றும் விளையாட்டுத்துறை அமைச்சர் திரு அனுராக் சிங் தாக்கூர் பங்கேற்றார்
இல்லம் தோறும் தேசியக் கொடி ஏற்றும் இயக்கத்தின் சார்பில் புதுதில்லியில் நாடாளுமன்ற உறுப்பினர்கள் பங்கேற்ற செங்கோட்டை முதல் இந்தியா கேட் வரையிலான இருசக்கர வான பேரணியை குடியரசு துணைத்தலைவர் இன்று தொடங்கிவைத்தார். இந்நிகழ்ச்சியில் மத்திய இளைஞர் நலன் மற்றும் விளையாட்டுத் துறை அமைச்சர் திரு அனுராக் சிங் தாக்கூர் ஆர்வமுடன் கலந்து கொண்டார்.
அப்போது பேசிய அவர், நாம் அனைவரும் ஒற்றுமையுடன் இந்தியாவை முன்னோக்கி எடுத்துச் சென்று வலிமையான நாடாக மாற்ற வேண்டும் என்பதை வருங்கால தலைமுறையினருக்கு எடுத்துச் சொல்லும் வகையில், பல்வேறு துறை மத்திய அமைச்சர்கள் நாடாளுமன்ற உறுப்பினர்கள் மற்றும் இளைய தலைவர்கள் இந்த இருசக்கர வாகனப் பேரணியில் ஒன்றாக பங்கேற்றுள்ளதாகத் தெரிவித்தார்.
சக்திமிகு மூவர்ணக்கொடி 130 கோடி இந்தியர்களை ஒருங்கிணைப்பதாக அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1847918
PIB Headquarters
ரூ.1.91 கோடி மதிப்பிலான 5 கிலோ தங்கம் சென்னை விமான நிலையத்தில் பறிமுதல், ஒருவர் கைது
ஹாங்காங்கிலிருந்து காத்தே பசிபிக் விமானத்தில் ஒரு பயணி மூலம் சென்னைக்கு ஞாயிற்றுக்கிழமையன்று தங்கம் கடத்தப்படுவதாக விமான நிலைய சுங்கத்துறையின் புலனாய்வு பிரிவுக்கு தகவல் கிடைத்தது. இதையடுத்து, கடத்தல்காரரைப் பிடிக்க புலனாய்வுத்துறை அதிகாரிகள் சிறப்பு கண்காணிப்பை தீவிரப்படுத்தியிருந்தனர். குறிப்பிட்ட அந்த விமானம், சென்னை விமான நிலையத்தில் தரையிறங்கியதும், புலனாய்வுத்துறையின் ஒரு குழுவினர் பல்வேறு மறைவான வகைகளில் கடத்தலை தடுப்பதற்கான முயற்சியில் அந்த விமானத்தை ஆய்வு செய்தனர். மற்றொரு குழுவினர் விமான நிலையத்திலிருந்து வெளியேறும் பகுதியில் காத்திருந்தனர்.
ஹாங்காங்கிலிருந்து வந்திருந்த விமானத்தை ஆய்வு செய்ததில், ஒரு இருக்கைக்கு அடியில் மறைத்து வைக்கப்பட்டிருந்த நான்கு பொட்டலங்களை சுங்கத்துறை புலனாய்வு அதிகாரிகள் பறிமுதல் செய்தனர். அந்த இருக்கையில் அமர்ந்திருந்த பயணி ஏற்கனவே விமானத்திலிருந்து வெளியேறிவிட்டதால், அவரை பிடிக்க முற்பட்டனர். ஒரு பயணி அவசர அவசரமாக விமானத்திலிருந்து வெளியேற முயற்சித்த போது அவரை புலனாய்வு அதிகாரிகள் வழிமறித்தனர். அவரிடம் விசாரணை நடத்தியதில், தனது பெயர் ஷேய்குல் ஹாஃபிஸ்  என்றும், சென்னையைச் சேர்ந்தவர் என்றும் நான்கு பொட்டலங்கள் கைப்பற்றப்பட்ட அந்த இருக்கையில், தான் பயணம் செய்ததாகவும் தெரிவித்தார். தங்கக் கடத்தல் குறித்து அவரிடம் விசாரணை நடத்தியபோது, முதலில் அவர் மறுத்தாலும், தொடர்ந்து விசாரணை நடத்தியதில் அந்தப் பொட்டலங்களை தானே இருக்கைக்கு அடியில் மறைத்து வைத்திருந்ததை ஒப்புக்கொண்டார்.
நான்கு பொட்டலங்களை பிரித்துப் பார்த்த போது, வெளிநாட்டு முத்திரையுடன் ஒவ்வொன்றும் ஒரு கிலோ எடையுள்ள நான்கு தங்கக் கட்டிகள் என்று மொத்தம் நான்கு கிலோ தங்கமும், அத்துடன் 1.05 கிலோ எடையுள்ள நான்கு சிறிய தங்கக் கட்டிகளும் இருந்தன. ரூ.1.91 கோடி மதிப்பிலான மொத்தம் 5.05 கிலோ தங்கத்தை சுங்கத்துறை புலனாய்வு அதிகாரிகள் பறிமுதல் செய்து அந்தப் பயணியையும் கைது செய்தனர்.
இதுகுறித்து தொடர்ந்து விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
சுரங்கங்கள் அமைச்சகம்
2022 ஜூன் மாதத்தில் கனிம உற்பத்தியில் 7.5 சதவீத வளர்ச்சி
2022 ஜூன்  மாதத்திற்கான சுரங்க மற்றும் குவாரித் துறையின் கனிம உற்பத்தி குறியீடு 113.4 ஆக இருந்தது. 2021 ஜூன் மாதத்துடன் ஒப்பிடும்போது இது 7.5% அதிகமாகும். இந்திய சுரங்கப் பணியகத்தின்  புள்ளிவிவரங்களின்படி, 2022 ஏப்ரல்-ஜூன், காலகட்டத்திற்கான ஒட்டுமொத்த வளர்ச்சி முந்தைய ஆண்டின் இதே காலத்தை விட 9.0 சதவீதம் அதிகரித்துள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://www.pib.gov.in/PressReleasePage.aspx?PRID=1853302
பிரதமர் அலுவலகம்
கர்நாடக மாநிலம் ஷிவமோகாவில் பல்வேறு வளர்ச்சித் திட்டங்களைத் தொடங்கி வைத்து, புதிய திட்டங்களுக்கு அடிக்கல் நாட்டு விழாவில் பிரதமர் ஆற்றிய உரையின் தமிழாக்கம்
கடந்த சில ஆண்டுகளில் கர்நாடக மாநிலம் வளர்ச்சியை நோக்கி விரைவாகப் பயணிக்கிறது. ரயில்வே, சாலை, விமானப் போக்குவரத்து, டிஜிட்டல் இணைப்பு முதலிய துறைகளில் இந்த முன்னேற்றம் ஏற்பட்டு வருகிறது. கர்நாடகாவின் வளர்ச்சி, இரட்டை இஞ்சின் அரசால் மிக வேகமாக மேற்கொள்ளப்படுகிறது. இந்தியாவில் விமானப் பயணம் குறித்து அதிக ஆர்வம் ஏற்பட்டுள்ள வேளையில் இந்த ஷிவமோகா விமான நிலையம் தொடங்கப்படுகிறது. முந்தைய காங்கிரஸ் ஆட்சியில் ஏர் இந்தியா நிறுவனம் ஊழலுக்கு பெயர் பெற்றிருந்தது. தற்போது இந்த நிறுவனம் உலகின் புதிய உச்சங்களை எட்டி வருவதோடு, புதிய ஆற்றல் சக்தியாகவும் திகழ்கிறது.
இந்தியாவின் விமானத்துறை இன்று உலகளவில் பிரசித்தி பெற்றுள்ளது. வரும் காலங்களில் இந்தியாவில் ஆயிரக்கணக்கான விமான சேவைகள் தேவைப்படும். இவற்றில் ஏராளமான இளைஞர்கள் பணிபுரிவார்கள். தற்போது இது போன்ற விமானங்களை நாம் வெளிநாடுகளில் இருந்து இறக்குமதி செய்தாலும் உள்நாட்டில் தயாரான பயணிகள் விமானத்தில் இந்திய மக்கள் பயணிக்கும் நாள் வெகு தொலைவில் இல்லை. இந்தத் துறையில் வேலைவாய்ப்புகள் அதிகரிக்கும்.
நண்பர்களே,
2014-ஆம் ஆண்டிற்கு முன்பு பெரு நகரங்களில் விமான நிலையம் தொடங்கப்படுவதில் மட்டுமே கவனம் செலுத்தப்பட்டது. அப்போது நாட்டில் மொத்தம் 74 விமான நிலையங்களே இருந்தன. ஆனால் வெறும் 9 ஆண்டுகளிலேயே பிஜேபி அரசு நாட்டில் 74 புதிய விமான நிலையங்களை உருவாக்கியுள்ளது. பல்வேறு சிறிய நகரங்கள் நவீன விமான நிலையங்களைப் பெற்றுள்ளன. சாமானிய மக்களும் விமானத்தில் பயணம் செய்ய வேண்டும் என்ற குறைந்த கட்டணத்தில் உடான் திட்டத்தை நாங்கள் தொடங்கினோம்.
விமான நிலையம் கட்டமைக்கப்பட்டதால் உள்ளூர் மக்கள் பயனடைவதோடு, மட்டுமல்லாமல் இந்தியா மற்றும் வெளிநாடுகளில் இருந்து வரும் சுற்றுலா பயணிகளும் பெருவாரியாக பயனடைவார்கள். ரயில் இணைப்பு மேம்படுத்தப்படும்போது விவசாயிகளுக்கும் புதிய சந்தைகள் கிடைத்து குறைந்த செலவில் நாடு முழுவதும் தங்களது விளைப் பொருட்களை அவர்கள் விநியோகிப்பார்கள்.
பிஜேபி அரசு, கிராமங்கள், ஏழைகள் மற்றும் விவசாயிகளுக்கான அரசு. பெண்களுக்கு வாய்ப்புகள் வழங்கி நமது தாய்மார்கள் மற்றும் சகோதரிகளுக்கு அதிகாரமளிக்கும் பாதையில் பிஜேபி அரசு பயணிக்கிறது. கழிவறை, சமையல் எரிவாயு, குடிநீர்க் குழாய் இணைப்பு போன்ற வசதிகள் ஏற்படுத்தித் தரப்படுகின்றன.
இந்த ‘அமிர்தகாலம்’ தான் வளர்ந்த இந்தியாவை உருவாக்குவதற்கான தருணம் என்பதை இம்மாநில மக்கள் நன்கு அறிவார்கள். கர்நாடகாவின் வளர்ச்சிப் பணி இனி மேலும் வேகமடையும் என்பதை நான் உறுதியுடன் தெரிவிக்கிறேன். நமது மக்களின் கனவுகளை நிறைவேற்ற நாம் இணைந்து பயணிக்க வேண்டும். மீண்டும் ஒரு முறை உங்கள் அனைவருக்கும் நல்வாழ்த்துகள்.
நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
பாதுகாப்பு அமைச்சகம்
டாக்டர் ஏ.பி.ஜே அப்துல் கலாமின் பிறந்த நாளில் பாதுகாப்பு ஆராய்ச்சி மற்றும் வளர்ச்சி அமைப்பின் அஞ்சலி
முன்னாள் குடியரசுத் தலைவரும், பாதுகாப்பு ஆராய்ச்சி மற்றும் வளர்ச்சி அமைப்பின்  முன்னாள் தலைவருமான பாரத் ரத்னா டாக்டர் ஏ பி ஜே அப்துல் கலாமின் 87-வது பிறந்த நாள் புதுதில்லி டி.ஆர்.டி.ஓ.பவனில் இன்று கொண்டாடப்பட்டது.
நிகழ்ச்சியில் பேசிய மத்திய பாதுகாப்புத்துறை அமைச்சர் திருமதி நிர்மலா சீதாராமன், டாக்டர் கலாமை சந்தித்த போது தமக்கு ஏற்பட்ட அனுபவங்களைப் பகிர்ந்து கொண்டார். அவர் ஒரு சிறந்த விஞ்ஞானி மட்டுமல்ல, தனது குழு உறுப்பினர்களின் திறமையை அடையாளம் கண்டு, அதனை ஊக்கப்படுத்தும் ஒரு அற்புதமான நிர்வாகி என்று புகழாரம் சூட்டினார்.
வலிமையான நாட்டில் நம்பிக்கை கொண்ட டாக்டர் கலாம், நாடு என்பது அறிவியலில் உயர்வு பெற வேண்டும் என்றும், தமது இலக்கை நோக்கிய உறுதிப்பாட்டிற்கு மக்களை ஊக்குவிக்க வேண்டும் என்றார்.
வளர்ந்து வரும் தொழில்நுட்பத்தில் இளைஞர்கள் தங்களை ஈடுபடுத்திக் கொள்ள ஏதுவாக “ தி கலாம் விஷன் – டேர் டு ட்ரீம்” என்ற மையப் பொருளையுடைய டி.ஆர்.டி.ஓ.-வின் வலைதளத்தையும் அமைச்சர் துவக்கி வைத்தார்.
டாக்டர் கலாமின் கருத்துக்கள் நாட்டில் உள்ள சாமானியர்களை சென்றடையும் விதமாக “இன்க்ரேடிபிள் கலாம்” என்ற புத்தகத்தின் இந்திப் பதிப்பை பாதுகாப்புத் துறை இணை அமைச்சர் டாக்டர் பாம்ப்ரே இந்த நிகழ்ச்சியில் வெளியிட்டார். இப்புத்தகம் கலாமோடு தொடர்புடைய குறிப்பிடத்தக்க அறிவியலாளர்களின் தனிப்பட்ட அனுபவங்களின் தொகுப்பாகும்.
தலைநகர் தில்லியில் உள்ள மூன்று பள்ளிகளைச் சேர்ந்த மாணவ மாணவியர் இந்நிகழ்ச்சியில் பங்கேற்றனர். நாட்டில் உள்ள மாணவர்கள் மற்றும் இளைஞர்களோடு சிறப்பான இணைப்பை ஏற்படுத்திக்கொண்ட டாக்டர் ஏ பி ஜே அப்துல் கலாமின் இயல்புகள், இளம் உள்ளங்களை ஊக்குவிக்க வேண்டும் என்பதே மாணவர்கள் அழைக்கப்பட்டதற்கான நோக்கமாகும்.
பாதுகாப்புத்தளவாடங்கள் மற்றும் தொழில்நுட்பத்தைக் குறித்து மாணவர்கள் தெரிந்து கொள்ள வேண்டும் என்ற நோக்கத்தோடு டி.ஆர்.டி.ஓ. கலாம் காட்சியகத்தைப் பார்வையிடவும் அவர்கள் அழைத்துச் செல்லப்பட்டனர்.
பெண்கள் மற்றும் குழந்தை நலன் அமைச்சகம்
கொவிட் பெருந்தொற்றால் பாதிக்கப்பட்ட குழந்தைகளின் பராமரிப்பு மற்றும் பாதுகாப்பை உறுதி செய்யுமாறு மாநிலங்களை பெண்கள் மற்றும் குழந்தைகள் மேம்பாட்டு அமைச்சகம் கேட்டுக்கொண்டுள்ளது
கொவிட் பெருந்தொற்றால் பாதிக்கப்பட்ட குழந்தைகளின் பராமரிப்பு மற்றும் பாதுகாப்பை ஜேஜே சட்டம், 2015-ன் விதிகளை பின்பற்றி உறுதி செய்யுமாறு மாநிலங்கள்/யூனியன் பிரதேசங்களை மத்திய பெண்கள் மற்றும் குழந்தைகள் மேம்பாட்டு அமைச்சகம் கேட்டுக்கொண்டுள்ளது
மாநிலங்கள்/யூனியன் பிரதேசங்களின் தலைமை செயலாளர்கள் மற்றும் நிர்வாகிகளுக்கு பெண்கள் மற்றும் குழந்தைகள் மேம்பாட்டு அமைச்சகத்தின் செயலாளர் திரு ராம் மோகன் மிஸ்ரா இது குறித்து எழுதியுள்ள கடிதத்தில், அத்தகைய அனைத்து குழந்தைகளையும் அரசு திட்டங்கள் வழங்கியுள்ள பாதுகாப்பு வளையத்திற்குள் கொண்டு வருவதற்கான முயற்சிகளை தொய்வின்றி எடுக்குமாறு கேட்டுக்கொள்ளப்பட்டுள்ளது.
பெருந்தொற்றின் போது குழந்தைகளின் நலனை உறுதி செய்வதற்காக, கவனத்துடன் திட்டமிட்டு அவர்களின் தனிப்பட்ட தேவைகளை பூர்த்தி செய்ய வேண்டும் என்று அமைச்சகம் கேட்டுக்கொண்டுள்ளது.
அனைத்து மட்டங்களிலும் உள்ள தொடர்புடைய அரசு துறைகள் மற்றும் இதர பங்குதாரர்கள் இத்தகைய குழந்தைகளின் நலனை உறுதி செய்வதற்கான நடவடிக்கைகளை எடுத்து, பாதிக்கப்படக்கூடிய எந்த குழந்தையும் விடுபடாமல் பார்த்துக்கொள்ள வேண்டும் என்றும் கூறப்பட்டுள்ளது.
நுகர்வோர் நலன், உணவு மற்றும் பொது விநியோகம் அமைச்சகம்
மத்திய நுகர்வோர், உணவு மற்றும் பொது விநியோகத்துறை அமைச்சர் திரு. தான்வே ராவ்சாஹிப் தாதாராவ் மாநிலங்களவையில் இன்று எழுத்துபூர்வமாக தாக்கல் செய்த பதிலில் கூறியதாவது:
ஹால்மா்ரக் கட்டயாமாக்கப்பட்டதை முன்னிட்டு, இந்திய தரச் சான்றிதழ் பிரிவுக்கு  நகைக்கடைகள் மற்றும் ஹால் மார்க் மையங்கள் விண்ணப்பிப்பது பல மடங்கு அதிகரிக்கும். இதற்காக பிஸ் தரச்சான்றிதழ் வழங்க ஆன்லைன் முறையை மத்திய அரசு கடந்த 21.08.2020-ம் தேதி தொடங்கியது. இதன் மூலம் பிஸ் தரச்சான்றிதழ் பெற விரும்புபவர்கள், ஆன்லைன் மூலம் விண்ணப்பங்களை சமர்ப்பித்து, பதிவுக் கட்டணத்தை செலுத்தலாம். இந்த விண்ணப்பங்களை பரிசீலிப்பதில் மனித தலையீடு இருக்காது. விண்ணப்பித்து, கட்டணம் செலுத்தியவுடனே, பதிவு வழங்கப்படும்.
பொம்மை தயாரிப்புக்கான தர கட்டுப்பாட்டு விதிகள் 1.9.2020 முதல் அமல்படுத்தப்படுவதாக மத்திய தொழில் வளர்ச்சித் துறை அறிவித்திருந்தது. ஆனால் பொம்பை தயாரிப்பு தொழில் சங்கங்களின் வேண்டுகோளை ஏற்று, தர கட்டுப்பாடு அமலுக்கு வரும் தேதி 01.01.2021ம் தேதி வரை நீட்டிக்கப்பட்டுள்ளது.
கொவிட் -19 முடக்க காலத்தில் , பிரதமரின் ஏழைகள் நலன் உணவு திட்டத்தின் கீழ் கடந்த ஏப்ரல் முதல் நவம்பர் 2020 வரை 8 மாதங்களுக்கு தேசிய உணவு பாதுகாப்பு சட்டத்தின் அனைத்து பயனாளிகளுக்கும், ஒருவருக்கு மாதம் 5 கிலோ அரிசி, குடும்பத்துக்கு மாதம் ஒரு கிலோ பருப்பு இலவசமாக வழங்கப்பட்டது. பருப்புகள் வழங்குவது நுகர்வோர் விவகார துறையிடம் ஒப்படைக்கப்பட்டது. பிரதமரினர் ஏழைகள் நலன் உணவு திட்டத்தின் முதல் கட்டத்தில், மொத்த ஒதுக்கீட்டில் 5,48,172.44 மெட்ரிக் டன் பருப்புகள் கடந்த ஏப்ரல் முதல் ஜூன் வரை 18.27 கோடி பயனாளிகளுக்கு வழங்கப்பட்டன. 2வது கட்டம் நவம்பர் வரை நீட்டிக்கப்பட்டுள்ளது. தற்சார்பு இந்தியா திட்டத்தின் கீழ் புலம் பெயர் தொழிலாளர்களுக்கும், உணவுப் பொருட்கள்/பருப்புகள் வழங்கப்பட்டன. இவர்கள் உணவு பாதுகாப்பு சட்டம் மற்றம் பொது விநியோக திட்டத்தின் கீழ் வராதவர்கள். புலம் பெயர் தொழிலாளர்களின் உண்மையான எண்ணிக்கை நுகர்வோர் துறையிடம் இல்லாததால், தாராள மதிப்பீடு செய்து 8 கோடி பேருக்கு 2 மாதங்களாக 8 லட்சம் மெட்ரிக் டன் உணவு தானியங்கள் வழங்கப்பட்டன.
பிரதமரின் ஏழைகள் நலன் உணவு திட்டத்தின் முதல் கட்டத்தில், நுகர்வோர் துறை அனைத்து மாநிலங்கள் மற்றும் யூனியன் பிரதேசங்களுக்கு கடந்த மார்ச் 30ம் தேதி 121 லட்சம் மெட்ரிக் டன்கள் உணவு தானியம் ஒதுக்கீடு செய்தது. இரண்டாவது கட்டத்தில் 201 லட்சம் மெட்ரிக் டன்கள் உணவு தானியம் ஒதுக்கீடு செய்தது.
(Visitor Counter : 78
அறிவியல் மற்றும் தொழில்நுட்பத்துறை
உயிரி தொழில்நுட்பவியல் துறை/ கொவிட் எதிர்ப்பு கூட்டமைப்பு- கொவிட்-19க்கு எதிரான சிகிச்சைக்கான பிறபொருளெதிரிகள் தயாரிக்க முயற்சிகள் தீவிரம்
நாவல் சார்ஸ் கொரோனா வைரஸ்-2  மூலம் ஏற்படும் கொவிட்-19 தொற்றால் பல்வேறு இறப்புகள் நிகழ்கின்றன. அதே சமயம், பாதிக்கப்படும் மக்களில் பலர் எந்தவிதமான குறிப்பிட்ட சிகிச்சையும் இல்லாமலேயே குணமடைகின்றனர். வைரஸ் படையெடுப்புக்கு பதிலடி கொடுக்கும் விதமாக உடலுக்குள் உருவாகும் பிறபொருளெதிரிகளே  இதற்கு காரணமாகும்.
தொண்டை அழற்சி நோய், டெட்டனஸ் எனப்படும் தசைகளைக் கடினமாக இறுகச் செய்யும் நோய், வெறிநாய்க்கடி நோய் மற்றும் எபோலா ஆகியவற்றுக்கு சிகிச்சையளிக்க தொற்றால் குணமடைந்த நோயாளிகளின் குருதி அணுக்களை ஏந்திச் செல்லும் திரவத்தில்  இருந்து எடுக்கப்படும் பிறபொருளெதிரிகள் பல ஆண்டுகளாகப் பயன்படுத்தப்படுகின்றன. மரபணு சார்ந்த மறுசீரமைப்பு தொழில்நுட்பங்களின் மூலம் அத்தகைய சிகிச்சைக்கான பிறபொருளெதிரிகளை ஆய்வகத்திலேயே தற்போது உருவாக்க முடியும். சார்ஸ்-கொவி-2க்கு எதிரான பிறபொருளெதிரிகளை உருவாக்க உலகெங்கும் முழுவீச்சில் முயற்சிகள் நடக்கின்றன.
இந்திய அரசின் அறிவியல் மற்றும் தொழில்நுட்ப அமைச்சகத்தின் உயிரி தொழில்நுட்பவியல் துறையின் ஆதரவோடு, தில்லி பல்கலைக்கழகத்தின் தெற்கு வளாகத்தில் உள்ள தொற்று நோய் ஆராய்ச்சி, கல்வி மற்றும் பயிற்சிக்கான புதுமை மையத்தின் பேராசிரியர் விஜய் சவுத்ரியின் தலைமையில் இந்தியாவில் அப்படி ஒரு முயற்சி மேற்கொள்ளப்படுகிறது.
பேராசிரியர் சவுத்ரியின் தலைமையிலான கொவிட் எதிர்ப்பு கூட்டமைப்பின் ஒரு அங்கமாக நடைபெறும் இந்த முயற்சியில், தேசிய நோய் எதிர்ப்பு நிறுவனத்தின் டாக்டர் அமுல்யா பாண்டா மற்றும் ஜென்னோவா பயோபார்மாசூட்டிக்கல் லிமிடெட், புனேவை சேர்ந்த டாக்டர் சஞ்சய் சிங் ஆகியோரும் ஈடுபட்டுள்ளனர்.
மனித வள மேம்பாட்டு அமைச்சகம்
தேசிய கல்விக் கொள்கை 2020: லண்டனின் நேரு மையத்தில் கலந்துரையாடல் நிகழ்ச்சி
தேசிய கல்விக் கொள்கை 2020 குறித்த கலந்துரையாடல் நிகழ்ச்சிக்கு லண்டனின் நேரு மையமும், மத்திய கல்வி அமைச்சகத்தின் கீழ் இயங்கும் இந்திய தேசிய புத்தக அறக்கட்டளையும் ஜனவரி 18-ஆம் தேதி ஏற்பாடு செய்திருந்தன.
நிகழ்ச்சியில் பேசிய மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’, பிரதமர் திரு நரேந்திர மோடியின் தலைமையில் எதிர்காலத்தைக் கருத்தில் கொண்டும், சவால்களை வாய்ப்புகளாக மாற்றும் வகையிலும், தேசிய கல்விக் கொள்கை 2020 செயல்படுத்தப்பட்டுள்ளதாகக் கூறினார். உலகளாவிய அறிவுசார் முறையில் இந்தியா பங்கு வகிக்க வழிவகுப்பதுடன், பாரம்பரிய அறிவு முறையை வளர்த்தெடுக்கவும் இந்த கொள்கை உறுதுணையாக இருக்கும். “நெருக்கடியான தருணங்களில் எவ்வாறு சிந்தித்து தீர்வு காண்பது, எவ்வாறு படைப்பாற்றலுடனும் பன்முகத் தன்மையுடனும் செயல்படுவது, புதிய, மாறிவரும் துறைகளில் எவ்வாறு புதுமைகளைக் கண்டுபிடித்து, அவற்றை ஏற்றுக் கொள்வது போன்று கற்றலுக்கு முக்கியத்துவம் வழங்கப்பட்டு கல்வித்துறையில் இந்தக் கொள்கையினால் மாற்றத்தை ஏற்படுத்த முடியும் என்று நாம் நம்புகிறோம். செய்முறை கல்வி, முழுமையான, ஒருங்கிணைக்கப்பட்ட, கேள்விகள் வாயிலாக, கண்டுபிடித்தல் சார்ந்த, கற்பவரை மையமாகக் கொண்டு, கலந்துரையாடல்களின் வாயிலாக, நெகிழ்வுத் தன்மையுடன், இவற்றுடன் மிக மகிழ்ச்சியான வகையில் கற்பித்தல் முறையில் மாற்றங்கள் ஏற்படுத்தப்படும்”, என்று அமைச்சர் கூறினார்.
பிரதமர் திரு நரேந்திர மோடியால் மேற்கொள்ளப்பட்ட மிகச்சிறந்த சீர்திருத்தங்களுள் தேசிய கல்வி கொள்கை 2020-ம் ஒன்று என்று கலாச்சார உறவுகளுக்கான இந்திய கவுன்சிலின் தலைவர் திரு வினய் சகஸ்திரபுத்தே, தமது துவக்க உரையில் கூறினார்.
கல்வியாளரும், இங்கிலாந்தின் பல்கலைக்கழகங்கள், அறிவியல், ஆராய்ச்சி, புதுமை துறைகளுக்கான முன்னாள் அமைச்சருமான திரு ஜோ ஜான்சன் பேசுகையில், இந்தியாவின் தேசிய கல்விக் கொள்கை 2020, சர்வதேச முக்கியத்துவம் வாய்ந்தது என்று பாராட்டியதுடன், ஆசிரியர்கள், உலகளாவிய எண்ணறிவு, எழுத்தறிவு உள்ளிட்ட துறைகளில் வலுவான கவனத்தை செலுத்துவதுடன் சர்வதேச அறிவுசார் வல்லரசாக இந்தியா உருவாவதற்கும் இந்தக் கொள்கை ஏதுவாக இருக்கும் என்று கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1690031
----
(Visitor Counter : 76
பிரதமர் அலுவலகம்
திரு ஹர்மோகன் சிங் யாதவின் 10-ஆம் ஆண்டு நினைவுதின நிகழ்ச்சியில் பிரதமரின் உரை
வணக்கம்!
மறைந்த திரு ஹர்மோகன் சிங் யாதவ் அவர்களின் நினைவுநாளை முன்னிட்டு அவரை வணங்குகிறேன். இன்று நமது புதிய குடியரசுத் தலைவர் பதவி ஏற்றுக் கொண்டிருக்கிறார். சுதந்திரத்திற்குப் பிறகு முதன்முறையாக பழங்குடி சமூகத்தைச் சேர்ந்த பெண் குடியரசுத் தலைவர் ஒருவர், நாட்டை வழிநடத்திச் செல்லவிருக்கிறார். ஜனநாயகம் மற்றும் உள்ளடக்க சக்தியின் சிறந்த உதாரணம், இது.
நண்பர்களே,
தமது நீண்ட கால அரசியல் பயணத்தின் போது உத்தரப்பிரதேசம் மற்றும் கான்பூர் மண்ணிலிருந்து லோஹியா அவர்களின் கோட்பாடுகளை திரு ஹர்மோகன் சிங் யாதவ் முன்னெடுத்துச் சென்றார். மாநில மற்றும் தேசிய அரசியலில் அவரது பங்களிப்பு, சமூகத்திற்கு அவர் ஆற்றிய பணி, பல தலைமுறைகளுக்கு தொடர்ந்து வழிகாட்டும்.
நண்பர்களே,
சௌத்ரி ஹர்மோகன் சிங் யாதவ் அவர்கள் தமது அரசியல் வாழ்வை கிராம பஞ்சாயத்திலிருந்து தொடங்கினார். கிராம சபையிலிருந்து மாநிலங்களவை வரை படிப்படியாக அவர் உயர்ந்தார். கடந்த 1984- ஆம் ஆண்டு சீக்கியர்களுக்கு எதிராக நடைபெற்ற தாக்குதலில் அரசியல் நிலையை அவர் எடுத்ததோடு, தனது சீக்கிய சகோதர, சகோதரிகளைப் பாதுகாப்பதற்கும் முன்வந்தார். அவரது உயிரைப் பணயம் வைத்து ஏராளமான அப்பாவி உயிர்களையும், சீக்கிய குடும்பங்களையும் அவர் காப்பாற்றினார். சௌரிய சக்ரா விருது அவருக்கு வழங்கப்பட்டது.
நண்பர்களே,
அட்டல் உள்ளிட்ட தலைவர்களின் காலத்தில் நாடாளுமன்றத்தில் ஹர்மோகன் அவர்கள் பணியாற்றியுள்ளார். “அரசுகள் வரும், போகும். கட்சிகள் தொடங்கப்படும், கலைக்கப்படும். ஆனால் நாடு தழைக்க வேண்டும், ஜனநாயகம் நிலையாக உயிர்ப்பித்திருக்க வேண்டும்”, என்று அட்டல் அவர்கள் கூறுவார். ஜனநாயகம் காரணமாகத்தான் கட்சிகள் இயங்குகின்றன, தேசத்தால்தான் ஜனநாயகம் நீடிக்கிறது. எனினும் அண்மை காலங்களில் சமூக நலனுக்கும் மேலாக அரசியல் லாபத்திற்கு முக்கியத்துவம் அளிக்கப்பட்டு வருகிறது. அரசியல் நோக்கங்கள் இருக்கலாம். ஆனால் நாட்டிற்குத்தான் முன்னுரிமை அளிக்க வேண்டும்; சமூகத்தின் மீது அதிக அக்கறை காட்ட வேண்டும்; தேசம் தான் முதலில்.
நாட்டின் சேவைக்காக சமூக நீதியைப் பின்பற்றுவதும், ஏற்றுக்கொள்வதும் அவசியமாகிறது. சமூக நீதி என்பது, சமுதாயத்தின் அனைத்து பிரிவினருக்கும் சமமான வாய்ப்புகளும், அடிப்படை வசதிகளும் வழங்கப்படுவது என்பதாகும். இத்தகைய மாற்றத்திற்கு, கல்வியை முக்கிய காரணியாக ஹர்மோகன் அவர்கள் கருதினார். சமூக நீதியின் உறுதிப்பாடுகள் முழுமையாக நிறைவடைவதை உறுதி செய்ய அடுத்த 25 ஆண்டுகள் மிக முக்கியம். மறைந்த ஹர்மோகன் சிங் யாதவ் அவர்களுக்கு மீண்டும் மரியாதை செலுத்துகிறேன். அனைவருக்கும் மிக்க நன்றி!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.